題葛稚川移家圖
作者：周弼
朝代：宋

paragraphs: 稚川移家入空谷，手招白雲守茅屋。
惟恐人窺鍊藥鑪，鎖斷青巒瀉垂瀑。
只留一徑通飛鳥，其間想透三仙島。
野童猶摘鳳文梨，村老閑鋤燕胎草。
人將外物爲真物，反笑山棲衰草窟。
玉臼丹成兔欲眠，蚯蚓黄蒿幾鑽骨。
此去世間應不遠，尚存猶可分苔蘚。
兩幅生綃若可憑，先寄胡麻與雞犬。